Touch 'n Go

Latarbelakang

Kemudahan Touch 'n Go yang pertama dilancarkan secara rasmi pada 18 Mac 1997 di Plaza Tol Jalan Pahang dan Plaza Tol Jalan Cheras. Kemudian, pada 15 April 1997 kemudahan yang sama disediakan di Plaza Tol Salak dan Plaza Tol Bandar Tun Razak. Touch 'n Go mula mendapat perhatian orang ramai apabila pengendali Lebuhraya Utara-Selatan, PLUS Expressways Berhad memperluaskan kemudahan tersebut di kesemua 65 plaza tol sepanjang lebuh raya 848 kilometer kendalian syarikat berkenaan pada 15 November 1998.

Ciri-ciri kad

Kad dan sistem Touch 'n Go dibangunkan sepenuhnya oleh Teras Teknologi Sdn Bhd menggunakan teknologi MIFARE, teknologi kad pintar tanpa sentuh terulung di dunia. Ia dipasarkan kepada orang ramai oleh Rangkaian Segar Sdn Bhd. Alat pengimbas Touch 'n Go pula dihasilkan oleh sebuah syarikat Malaysia iaitu Cipher Tec (M) Sdn Bhd yang beroperasi di Subang, Selangor, Malaysia.
Secara amnya, Touch 'n Go adalah teknologi berasaskan sistem pembayaran elektronik menggunakan kad pintar tanpa sentuh. Dari segi teknikal pula, MIFARE adalah teknologi komunikasi radio frekuensi pemancar data antara kad pintar tanpa sentuh dan alat pemgimbas. Transaksi berlaku apabila kad Touch 'n Go diimbas pada alat pengimbas untuk pembayaran atau tambah nilai.
Pada tahun 2005, Rangkaian Segar Sdn Bhd memperkenalkan kad Touch 'n Go yang baru dengan ciri-ciri keselamatan terkini seperti kemaskini kunci keselamatan pada cip kad pintar bagi mengantikan semua kad Touch 'n Go yang lama.

Jenis kad

Terdapat lima jenis kad Touch 'n Go dengan tiga variasi komersil dipasaran. Pembelian kad Touch 'n Go boleh dilakukan di kaunter jualan dan perkhidmatan pelanggan serta agen peruncit Touch 'n Go yang terlibat dengan jaminan selama satu tahun untuk setiap pembelian kad baru.

Tambah nilai

Pemegang kad Touch 'n Go mempunyai pilihan tambah nilai sebanyak RM10, RM20, RM50, RM100, RM150, RM200, RM250, RM300, RM400 atau RM500 bergantung kepada jenis kad Touch n' Go. Bagi tujuan keselamatan, baki simpanan tambah nilai bagi semua jenis kad Touch 'n Go telah ditetapkan pada RM1500.

Mesin deposit tunai

Selain daripada kaedah di atas, kemudahan tambah nilai disediakan untuk pemegang kad prabayar, pascabayar dan MyKad Touch 'n Go melalui lebih 40 buah mesin deposit tunai AmBank di bandar-bandar utama. Bayaran perkhidmatan sebanyak RM1 dikenakan bagi setiap transaksi tambah nilai menggunakan mesin deposit tunai.

Mesin juruwang automatik

Tambah nilai juga boleh dilakukan melalui mesin juruwang automatik terpilih Bank Mualamat, CIMB Bank, RHB Bank, Maybank Malaysia dan Maybank Singapore untuk pemegang akaun bank-bank tersebut dengan pilihan tambah nilai sebanyak RM50, RM100, RM150, RM200, RM250, RM300, RM400 atau RM500. Bayaran perkhidmatan sebanyak 50 sen dikenakan bagi setiap transaksi tambah nilai melalui kaedah ini dan disediakan untuk pemegang kad prabayar dan MyKad Touch 'n Go sahaja.

Tambah nilai automatik

Bagi pemegang kad Touch 'n Go Zing, tambah nilai akan ditambah secara automatik apabila nilai kad mencecah baki terendah yang ditetapkan. Kadar tambah nilai automatik RM100 dan bayaran perkhidmatan sebanyak RM2 dikenakan bagi setiap transaksi tambah nilai automatik.

Agen peruncit

Selain daripada kaedah di atas, pemegang kad prabayar dan MyKad Touch 'n Go mempunyai pilihan tambah nilai melalui agen peruncit yang mempamerkan logo tambah nilai Touch 'n Go di seluruh negara dengan bayaran perkhidmatan sebanyak 50 sen dikenakan bagi setiap transaksi tambah nilai.

Lebuh raya

Kegunaan utama kad Touch 'n Go ialah untuk membayar tambang tol di lebuh raya melalui sistem kutipan tol elektronik. Lebuh raya dan sistem kutipan tol di Malaysia terbahagi kepada dua sistem iaitu sistem tol terbuka dan tertutup. Berikut adalah keterangan lanjut dan panduan penggunaan kad Touch 'n Go berdasarkan kepada sistem tol.

Pengangkutan awam

Selain daripada membayar tambang tol di lebuh raya, kemudahan Touch 'n Go turut disediakan kepada pengguna pengangkutan awam di Lembah Klang. Ia diperkenalkan bagi melaksanakan sistem pembayaran elektronik bersepadu dan intergrasi sistem tiket tunggal pangangkutan awam di Lembah Klang bagi memudahkan orang ramai. Pengguna hanya perlu mengimbas masuk dan keluar kad Touch 'n Go pada alat pengimbas di pintu keluar masuk atau pagar tiket automatik sebagai ganti kepada tiket atau bayaran tambang perjalanan.

Rekaan kad

Berikut adalah rekaan kad Touch 'n Go sepanjang tempoh 10 tahun yang lalu.